Predkladacia správa

Návrh zákona o dani z pridanej hodnoty bol vypracovaný podľa Plánu legislatívnych úloh vlády Slovenskej republiky na rok 2003.

Daň z pridanej hodnoty patrí medzi prioritné oblasti aproximácie národného práva s právom Európskej únie od prijatia Európskej dohody o pridružení. Konkrétne ide o čl. 70 uvedenej dohody, ktorý rieši nepriame zdaňovanie. Problematika dane z pridanej hodnoty je prioritná aj z hľadiska Národného programu pre prijatie acquis communautaire (kapitola 10 – Dane) a je tiež prioritnou podľa Partnerstva pre vstup.

Doterajšia právna úprava dane z pridanej hodnoty platná od 1. januára 1993 (zákon č. 222/1992 Zb. v znení neskorších predpisov) bola od 1. januára 1996 nahradená zákonom Národnej rady Slovenskej republiky č. 289/1995 Z. z., ktorý bol doteraz trinásťkrát novelizovaný. Preto bolo rozhodnuté pripraviť nový zákon o dani z pridanej hodnoty, ktorým sa súčasne dosiahne úplná aproximáciu nášho práva s právom EÚ, k čomu sa Slovenská republika zaviazala v rámci prístupového procesu.

Nový zákon o dani z pridanej hodnoty je svojou štruktúrou porovnateľný so Šiestou smernicou Rady 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii, a zároveň obsahuje tie oblasti úpravy, ktoré doteraz nemohli byť riešené národnou právnou úpravou. 

Zo súčasne platnej legislatívy budú prevzaté všetky ustanovenia, ktoré sú v súlade so smernicou a budú doplnené o oblasti, ktoré sa stanú aktuálne až našim vstupom do EÚ.  Pôjde predovšetkým o celý komplex zdanenia tovarov a služieb medzi členskými štátmi v rámci vnútorného trhu (obstarávanie i dodávky), obstarávanie a dodávky nových dopravných prostriedkov, zásielkový predaj tovaru, nová registrácia subjektov pre daň, osobitná úprava zdaňovania zberateľských predmetov a starožitností, investičného zlata a pod.
 
Po vstupe Slovenskej republiky do EÚ sa z dôvodu zrušenia fiškálnych hraníc medzi SR a členskými krajinami nebude vyberať daň colnými orgánmi z tovarov dodávaných z iných členských štátov pri ich vstupe na územie SR. Z tohto dôvodu vznikne krátkodobý (priemerne 60-dňový)  posun v príjmoch štátneho rozpočtu z dane z pridanej hodnoty vo výške cca 15,4 mld. Sk. Na základe zníženia obratu pre registráciu platiteľov dane sa predpokladá nárast počtu osôb, ktoré budú povinné registrovať sa za  platiteľov dane do konca roku 2004. Nárastom počtu platiteľov dane sa odhaduje zvýšenie príjmov štátneho rozpočtu v roku 2004 o cca 0,4 mld. Sk. V ďalších rokoch sa z titulu zníženia hranice pre registráciu subjektov na platiteľov DPH odhaduje trvalé ročné zvýšenie príjmov o cca 1,0 mld. Sk. Odpočítanie dane z majetku novoregistrovaných platiteľov bude mať negatívny jednorazový dopad na príjmy štátneho rozpočtu vo výške cca 1,7 mld. Sk. Podrobná kvantifikácia rozpočtových dopadov  vyplývajúcich zo vstupu SR do EÚ v oblasti dane z pridanej hodnoty je uvedená v informatívnom materiáli Ministerstva financií „Informácia o jednorazových dopadoch legislatívnych zmien vyplývajúcich zo vstupu SR do EÚ v oblasti dane z pridanej hodnoty a spotrebných daní na daňové príjmy v rokoch 2003 a 2004“, ktorý vzala na vedomie Vláda SR dňa 20.8.2003. 

Predpokladaný nárast počtu platiteľov registrovaných na daň z pridanej hodnoty, a s tým spojené zvýšenie administratívnej náročnosti správy a kontroly dane z pridanej hodnoty, si vyžiada zvýšenie počtu pracovných miest na daňových úradoch. V súvislosti s potrebami vyplývajúcimi zo vstupu do ES a v súvislosti s prijímaním eurozákonov v oblasti nepriamych daní bude riešená tiež problematika týkajúca sa reorganizácie daňovej a colnej správy. Ministerstvo financií pripraví k uvedenej problematike komplexný materiál s analýzou súčasného stavu a spôsobu riešenia potrieb v nových podmienkach presunom kompetencií a mzdových prostriedkov medzi daňovou a colnou správou tak, aby aj po zmenách nedošlo k zvýšeniu celkového počtu pracovníkov daňovej a colnej správy. Ministerstvo financií teda nepredpokladá ani zvýšené požiadavky na finančné prostriedky štátneho rozpočtu.

Nové oblasti uplatňovania dane budú pre podnikateľskú sféru predstavovať určitý nárast administratívy nadväzne na nové úlohy v oblasti evidencie a sledovania princípov vnútorného trhu, pričom sa dá predpokladať aj vznik nových pracovných miest. Obdobne je možné hodnotiť i nárast počtu nových platiteľov dane nadväzne na zníženie hranice povinnej registrácie. Aj v oblasti iných právnických osôb je možné nadväzne na zavedenie vnútorného trhu (predovšetkým obstarávanie v ES) predpokladať určité nové úlohy, ktoré budú musieť zabezpečovať aj neplatitelia dane. Nepredpokladajú sa žiadne osobitné dopady na obyvateľstvo. Uvedené dopady však nie je možné číselne kvantifikovať, lebo nie sú k dispozícií potrebné údaje.

Vyhlásenie o bezrozpornosti

Návrh zákona o dani z pridanej hodnoty, ktorý nadobudne účinnosť ku dňu vstupu Slovenskej republiky do Európskej únie, sa na rokovanie vlády predkladá bez rozporov.